《鹄奔入呈帅漕二公》
宋代·郭祥正

新江自南来，西与端江汇。寒光入灵羊，一碧浸罗带。

屹然鹄奔入，遗音溢千载。羽仪莫可见，窈窕想姝态。

遭戕瘗同坎，襦布久不坏。诉冤如生平，隐显一何怪。

雠人阖户戮，化质抟风快。且将忧患辞，浩荡烟霄外。

舄飞并剑跃，类与神灵会。物变固难穷，抚事增感慨。

周侯昔行部，美绩此尤最。江生引为言，建平平捐罪。

宋兴跨唐虞，乾坤正交泰。皇华命俊哲，枉横无纤芥。

琳琅斯入篇，證古欲陈戒。杀人贵灭口，覆族竟自败。

奸谀诛既死，潜德发幽晦。坚珉可磨镌，荣光庶长在。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。